ຊຸກຍູ້ ການພົວພັນມິດຕະພາບ ສະພາແຫ່ງຊາດ ຫວຽດນາມ ແລະ ສ.Uruguay ຢ່າງແທດຈິງ ແລະ ມີປະສິດທິຜົນ
ການເຈລະຈາລະຫວ່າງສະພາແຫ່ງຊາດ ຫວຽດນາມ
ແລະ ສະພາຕ່ຳ Uruguay ຕາເວັນອອກ
ໂດຍໄດ້ຮັບຄຳເຊີນຂອງທ່ານປະທານສະພາແຫ່ງຊາດ ຫວຽດນາມ ຫງວຽນຊິງຮຸ່ງ, ທ່ານປະທານສະພາຕຳ່ສາທາລະນະລັດ Uruguay ຕາເວັນອອກ Anibal Pereyra, ພວມຢ້ຽມຢາມຫວຽດນາມ ຢ່າງເປັນທາງການ. ຕອນເຊົ້າວັນທີ 19/1, ຢູ່ຮ່າໂນ້ຍ, ພາຍຫຼັງພິທີຕ້ອນຮັບ, ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ ແລະ ທ່ານປະທານສະພາຕຳ່ສາທາລະນະລັດ Uruguay ຕາເວັນອອກ Anibal Pereyra ໄດ້ມີການເຈລະຈາ ແລະ ລົງນາມໃນຂໍ້ຕົກລົງຮ່ວມມືລະຫວ່າງ 2 ອົງການນິຕິບັນຍັດ.
ທີ່ການເຈລະຈາ, ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ ຢືນຢັນວ່າ: ຫວຽດນາມ ປາດຖະໜາຢາກຮ່ວມມືກັບສະພາແຫ່ງຊາດ Uruguay ໃນການພົວພັນ 2 ຝ່າຍ ກໍ່ຄືຢູ່ບັນດາເວທີປາໄສສາກົນ. ເພື່ອເພີ່ມທະວີການຊຸກຍູ້ ແລະ ນຳການພົວພັນມິດຕະພາບ ລະຫວ່າງ 2 ສະພາແຫ່ງຊາດໃຫ້ເຂົ້າສູ່ລວງເລິກ, ແທດຈິງ ແລະ ມີປະສິດທິຜົນ, ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ ສະເໜີ 2 ຝ່າຍຕັ້ງໜ້າສົມທົບກັນ, ກໍ່ສ້າງ ແລະ ຜັນຂະຫຍາຍບັນດາຂໍ້ຕົກລົງຮ່ວມມືທີ່ໄດ້ລົງນາມຢ່າງມີປະສິດທິຜົນ; ເພີ່ມທະວີການແລກປ່ຽນຄະນະຜູ້ແທນທຸກຂັ້ນ, ກໍ່ຄືສະໜັບສະໜູນກັນໃນເວທີປາໄສພາກພື້ນ ແລະ ສາກົນ, ພິເສດແມ່ນຢູ່ບັນດາເວທີປາໄສຫຼາຍຝ່າຍຄືລັດຖະສະພາລະຫວ່າງຊາດໂລກ.
ສ່ວນທ່ານປະທານສະພາຕຳ່ສາທາລະນະລັດ Uruguay ຕາເວັນອອກ Anibal Pereyra ກໍ່ຢືນຢັນວ່າ, ຍາມໃດກໍ່ພ້ອມແລ້ວທີ່ຈະສະໜັບສະໜູນຫວຽດນາມ ໃນທຸກຂົງເຂດ ແລະ ເນັ້ນໜັກວ່າການຢ້ຽມຢາມຫວຽດນາມ ຄັ້ງທຳອິດຂອງຄະນະ ແມ່ນເພື່ອແນໃສ່ສືບຕໍ່ປັບປຸງການພົວພັນມິດຕະພາບທີ່ດີລະຫວ່າງສອງປະເທດ, ສອງສະພາແຫ່ງຊາດ. ທ່ານໃຫ້ຄຳໝັ້ນສັນຍາວ່າຈະມານະພະຍາຍາມຮັດແໜ້ນການພົວພັນລະຫວ່າງສອງປະເທດ; ສອງສະພາແຫ່ງຊາດໃນຂົງເຂດຕ່າງໆ ແລະ ກຳນົດຢ່າງຈະແຈ້ງວ່າ ອາຊີ, ໃນນັ້ນມີຫວຽດນາມ ແມ່ນທີ່ຕັ້ງຍຸດທະສາດໃນວິວັດແຫ່ງການເຊື່ອມໂຍງ ແລະ ພັດທະນາໃນປະຈຸບັນ.
ພາຍຫຼັງການເຈລະຈາ, ທ່ານປະທານສະພາແຫ່ງຊາດ ຫວຽດນາມ ຫງວຽນຊິງຮຸ່ງ ແລະ ທ່ານປະທານສະພາຕຳ່ສາທາລະນະລັດ Uruguay ຕາເວັນອອກ Anibal Pereyra, ໄດ້ລົງນາມໃນຂໍ້ຕົກລົງຮ່ວມມືລະຫວ່າງອົງການນິຕິບັນຍັດສອງປະເທດ.
(ແຫຼ່ງຄັດຈາກ VOV)